**Ministru kabineta noteikumu projekta**

**“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk - Noteikumu projekts) mērķis ir noteikt:1. specifiskus ierobežojumus šādās teritorijās - Aizputes novadā, Daugavpils pilsētā un novadā, Dundagas novadā, Kuldīgas novadā, Olaines novadā, Talsu novadā, Krāslavas novadā, nosakot, ka šajās teritorijās nenotiek klātienes nodarbības amatiermākslā, mākslinieciskie un amatieru sporta pasākumi un interešu un profesionālās ievirzes izglītības kolektīvos;2. ierobežojumus pieļaujamam cilvēku skaitam, kas var pulcēties vienlaicīgi iekštelpās un brīvā dabā;3. ierobežojumus pieļaujamam cilvēku skaitam pieaugušo profesionālās tālākizglītības un neformālās izglītības grupās;4. gan pasākumos, tai skaitā izklaides vietās, gan arī sabiedriskās ēdināšanas vietās apmeklētāji atrodas sēdvietās;5. sporta treniņā nepiedalās personas, kuras nav tieši iesaistītas tā organizēšanā un norisē,6. sporta pasākumiem, kuros piedalās bērni (vecumā līdz 18 gadiem), jānorisinās bez skatītājiem,7. sporta pasākumu un sporta treniņu organizatoram ir pienākums nodrošināt noteikumu ievērošanu, kā arī kontrolēt, kā sportisti, sporta darbinieki un citas personas ievēro tām noteiktos pienākumus. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts pamatojoties uz Epidemioloģiskās drošības likuma3. panta otro daļu, 14. panta pirmās daļas 5. punktu, 19. panta pirmo un 2.1 daļu, 19.1 pantu, 39. panta pirmo un otro daļu un Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 11., 12.,13. , 14. un 16. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēdējā laikā Slimību profilakses un kontroles centrs ir reģistrējis ļoti strauju Covid-19 saslimstības pieaugumu un 07.10.20 Eiropas slimību profilakses un kontroles centra publicētajā valstu pārskatā 14 dienu kumulatīvais saslimstības rādītājs Latvijai ir 33,0, kas ir gandrīz 2 reizes augstāks rādītājs nekā iepriekšējā nedēļā. Pozitīvo Covid-19 testu īpatsvars pret kopējo veikto testu skaitu ir 2,9%, kas ir ievērojami vairāk pret iepriekšējās nedēļas rādītāju -1,7 %. Kā liecina epidemioloģiskās izmeklēšanas rezultāti, inficēšanās pārsvarā notiek darba kolektīvos, interešu izglītības kolektīvos, sporta komandu ietvarā un ģimenēs. Lielākajos Covid-19 saslimšanas perēkļos iegūtā informācija liecina, ka cilvēki neievēro piesardzības pasākumus – dodas uz darbu ar elpošanas ceļu iekaisuma pazīmēm, aktīvi apmeklē sabiedriskas vietas u.tml.Tādēļ, lai ierobežotu infekcijas izplatību, ir jāpastiprina cilvēku pulcēšanās ierobežojumi un ierobežojumi pasākumu organizēšanai.Ņemot vērā to, ka infekcijas izplatības riski ir sasnieguši līmeni līdzīgu kāds bija pavasarī, ir jāatgriežas pie cilvēku pulcēšanās ierobežojumiem, kādi bija noteikti tajā laikā, proti, maksimāli pieļaujamais cilvēku skaits, kas var pulcēties vienlaicīgi iekštelpās ir 500, bet brīvā dabā – 1000. Tāpat ir jāierobežo pasākumi, kas ir saistīti ar augstu infekcijas izplatības risku – proti pasākumi iekštelpās, kas saistīti ar neorganizētu cilvēku pārvietošanos, dejošanu u.tml., kad nav iespējams nodrošināt distancēšanos. Ņemot vērā minēto, ir jānosaka, ka organizēti pasākumi var notikt tikai fiksētās, personalizētās sēdvietās. Analoģiski ierobežojumi tiek noteikti arī naktsklubiem, bāriem un tamlīdzīgām izklaides vietām, kur notiek pastiprināta cilvēku pulcēšanās un dejas. Naktsklubi, bāri un tamlīdzīgas izklaides vietas ir pielīdzināmi organizētiem pasākumiem vai ēdināšanas pakalpojumu sniedzējiem, tādēļ šiem pakalpojumu sniedzējiem, sniedzot pakalpojumu, ir jānodrošina cilvēku atrašanās personalizētās fiksētās sēdvietās vai atbilstoši nosacījumiem ēdinātājiem, kur apmeklētāji atrodas tikai sēdvietās. Ņemot vērā minēto, nav pieļaujami pasākumi vai saimnieciskie pakalpojumi ar dejām un nekontrolētu apmeklētāju pārvietošanos.Cilvēku skaita ierobežojumi pasākumos un nepieciešamība atrasties tikai sēdvietās, izslēdzot dejošanu vai citas paaugstināta riska aktivitātes, tiek ieviesti uz vienu mēnesi no 2020.gada 12.oktobra līdz 6.novembrim, jo sākot no divām nedēļām var sāk novērot efektu no ieviestā pasākuma un mēneša laikā novērtēt tā noturību. Ja minēto pasākumu rezultātā Covid-19 izplatība stabilizēsies vai samazināsies, šos ierobežojumus varēs atcelt, bet, ja nebūs rezultātu, tad būs jāievieš vēl papildus pasākumi.Šobrīd ir noteikts, ka līdz 2020.gada 31.oktobrim bērnu nometnēs bērnu skaits grupā ir ne vairāk kā 30 dalībnieki. Tā kā epidemioloģiskā situācija šobrīd pasliktinās, šo prasību tomēr nevar atcelt, jo bērnu nometnes tiek organizētas arī rudens un ziemas periodā, īpaši skolēnu brīvlaikos. Tādēļ projekts paredz noteikt, ka arī turpmāk bērnu nometnēs grupā nedrīkstēs būt vairāk kā 30 dalībnieki,. Tāpat tiek novērots, ka Covid-19 izplatības risks ir saistīts ar profesionālās pilnveides izglītības pasākumiem un pieaugušo neformālo izglītību, kur pulcējas cilvēki no dažādiem darba kolektīviem un kur cilvēki ciešā kontaktā uzturas ilgāku laiku. Tādēļ ir jāsamazina cilvēku skaits pieaugušo neformālās izglītības grupās no 50 līdz 30 cilvēkiem vienā grupā. Lai mazinātu riskus Covid-19 izplatībai sporta treniņu (nodarbību) laikā, nepieciešams noteikt, ka sporta treniņā nepiedalās personas, kuras nav tieši iesaistītas tā organizēšanā un norisē. Minētais ir attiecināms uz jebkura veida sporta treniņiem – gan profesionālā, gan amatieru sporta līmenī, kā arī gan sporta izglītības iestādēs, gan ārpus tām. Lai mazinātu riskus Covid-19 izplatībai sporta pasākumu laikā, kā arī, ņemot vērā, ka lielākā daļa sporta pasākumi, kuros piedalās bērni, norisinās izglītības iestāžu sporta infrastruktūrā, bet attiecībā uz izglītības iestādēm ir nodrošināmi īpaši piesardzības un epidemioloģiskās drošības pasākumi, pēc konsultācijām ar sporta nozari tiek rosināts noteikt, ka sporta pasākumiem (tai skaitā sporta sacensībām), kurās piedalās bērni (personas vecumā līdz 18 gadiem), jānorisinās bez skatītājiem (personām, kas nav tieši iesaistīti sporta pasākuma organizēšanā un norisē). Šī norma piemērojama tajos gadījumos, kad vairāk par 50% no sportistiem, kuri piedalās sporta pasākumā, ir jaunākas par 18 gadiem. Savukārt, lai paaugstinātu prasības sporta pasākumu un sporta treniņu organizēšanai, kā arī veicinātu, ka to organizēšanā un norisē tiek ievērotas katra sporta veida specifiskās prasības, tiek rosināts noteikt, ka sporta pasākumu un sporta treniņu organizatoram ir pienākums nodrošināt attiecīgā sporta veida (kurā notiek sporta pasākums vai sporta treniņš) Sporta likumā noteiktajā kārtībā atzītās sporta federācijas noteikumu ievērošanu (īpaši attiecībā uz veicamajiem piesardzības pasākumiem Covid-19 infekcijas izplatības novēršanai), kā arī pienākums kontrolēt, kā sportisti, sporta darbinieki un citas personas ievēro tām noteiktos pienākumus. Ņemot vērā augsto 14 dienu kumulatīvo Covid-19 gadījumu skaitu uz 100 tūkstošiem iedzīvotāju - Aizputes novadā 537,1, Daugavpils pilsētā 205,8, Daugavpils novadā 94,3, Dundagas novadā 576,8, Kuldīgas novadā 380,9, Olaines novadā 164,1, Talsu novadā 126,2 un Krāslavas novadā 148,4 – minētajos novados un lielajā pilsētā līdz 2020. gada 6. novembrim tiek noteikti papildus īpašie epidemioloģiskās drošības pasākumi. Ņemot vērā to, ka infekcijas izplatība šajos reģionos ir saistīta ar izplatību darba kolektīvos un izglītības iestādēs, ir jāierobežo cilvēku pulcēšanās ārpus darba laika citos kolektīvos, mākslinieciskajos kolektīvos, interešu un profesionālās ievirzes izglītības, kā arī amatieru sporta pasākumos. Tādēļ minētajās teritorijās līdz 2020 gada 6.novembrim papildus valstī kopumā noteiktajiem ierobežojumiem ir aizliegtas klātienes nodarbības amatiermākslas, māksliniecisko kolektīvu un amatieru sporta pasākumi un interešu un profesionālās ievirzes izglītības apguvei. Ierobežojumi ir noteikti uz vienu mēnesi, kas atbilst 2 inkubācijas periodiem, kuru laikā ir iespējams panākt izmaiņas situācijā un objektīvi novērtēt ieviesto pasākumu efektivitāti. |
| 3. | Projekta izstrādē iesaistītās institūcijas un publiskas personas kapitālsabiedrības | Slimību profilakses un kontroles centrs, Izglītības un zinātnes ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana - Latvijas iedzīvotājiem, ieceļotājiem.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
|

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

 |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta izstrādes paredzēts informāciju par veiktajiem grozījumiem ievietot Veselības ministrijas un Izglītības un zinātnes ministrijas mājaslapā, kā arī paredzēts to elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekts šo jomu neskar. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Veselības ministre I. Viņķele

Vīza: valsts sekretārs D. Mūrmane-Umbraško

Feldmane 67876119

jana.feldmane@vm.gov.lv